ด่วน! “ศบค.” ไฟเขียวต่ออายุ พ.ร.ก.ฉุกเฉิน อีก 1 เดือน ถึง 30 มิ.ย. ชงเข้าครม. สัปดาห์หน้า
ด่วน! ที่ประชุมใหญ่ "ศบค." ไฟเขียว ต่ออายุ พ.ร.ก.ฉุกเฉิน อีก 1 เดือน ถึง 30 มิ.ย. ตามข้อเสนอ "สภาความมั่นคงแห่งชาติ" เตรียมชงเข้า ครม. สัปดาห์หน้า
ด่วน! ที่ประชุมใหญ่ "ศบค." ไฟเขียว ต่ออายุ พ.ร.ก.ฉุกเฉิน อีก 1 เดือน ถึง 30 มิ.ย. ตามข้อเสนอ "สภาความมั่นคงแห่งชาติ" เตรียมชงเข้า ครม. สัปดาห์หน้า
22 พ.ค. 2563

ผู้สื่อข่าวรายงานว่า หลังจากที่วานนี้ (21 พ.ค.63) ที่ประชุมสภาความมั่นคงแห่งชาติ (สมช.) มีมติ ขยายการประกาศ พระราชกำหนดการบริหารราชการในสถานการณ์ฉุกเฉิน (พ.ร.ก.ฉุกเฉิน)​ออกไปอีก 1 เดือน ถึงวันที่ 30 มิ.ย. 63 โดยเสนอเข้าที่ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ซึ่งมี พล.อ.ประยุทธ์ จันทร์โอชา นายกฯ เป็นผอ. วันนี้ (22 พ.ค.)
ล่าสุด นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ที่ประชุม ศบค. มีมติเห็นชอบให้ขยายการประกาศ พ.ร.ก. ฉุกเฉิน ซึ่งจะครบกำหนดในวันที่ 31 พ.ค.63 ออกไปอีก 1 เดือน ถึง 30 มิ.ย. 63 นี้ ตามข้อเสนอของสมช. โดยเตรียมเสนอเข้าที่ประชุมคณะรัฐมนตรี (ครม.)​ในสัปดาห์หน้า
นอกจากนี้ ที่ประชุมฯ ยังมอบหมายให้ สมช.ไปพิจารณาปรับลดระยะเวลาเคอร์ฟิวในช่วงที่มีการผ่อนปรนมาตรการ ระยะที่ 3 ให้เหมาะสมกับสถานการณ์ โดยจะปรับเวลาจาก 23.00-04.00 น. เป็น 24.00 น-04.00 น. ซึ่ง สมช.จะไปพิจารณาในวันที่ 27 พ.ค.นี้
พร้อมกันนี้ยังมีข้อเสนอจากภาคเอกชนที่ต้องการให้ผ่อนปรนมาตรการมากขึ้นในระยะที่ 3 ซึ่งเตรียมพิจารณาทั้งเรื่องการเดินทางข้ามจังหวัด การท่องเที่ยวชุมชม การเปิดให้เข้าพักโรงแรมต่างๆได้ แต่จะเปิดให้บริการเฉพาะห้องพัก แต่ห้ามใช้สระน้ำ หรือจุดที่จะเป็นการรวมคน ซึ่งรัฐบาลจำเป็นต้องทำให้เศรษฐกิจเกิดการหมุนเวียนไปพร้อมกันด้วย
ทั้งนี้ นายอิทธิพล กล่าวว่า นายกรัฐมนตรีมีความพอใจต่อสถานการณ์หลังผ่อนปรนมาตรการ ระยะที่ 2 แต่ยังเป็นห่วงเรื่องการเปิดเรียนในช่วงที่ยังมีการแพร่ระบาดของโควิด-19 หลังจากเห็นตัวอย่างการเปิดโรงเรียนในต่างประเทศแล้วกลับมาระบาดมากขึ้น จึงได้กำชับให้ผู้เกี่ยวข้องเพิ่มความระมัดระวัง เพราะไม่อยากให้ผู้ปกครองเกิดความกังวลด้วย
สำหรับกรณีพบความย่อหย่อนในมาตรการสาธารณสุขของกองถ่ายรายการต่างๆนั้น นายอิทธิพล กล่าวว่า จากการไปตรวจเยี่ยมแม้จะพบข้อบกพร่องบ้าง โดยเฉพาะการเว้นระยะห่าง แต่ในภาพรวมยังสามารถดูแลและปฎิบัติตามข้อกำหนดของสาธารณสุขได้ดี